Ny teknologi vinder frem i hjemmet, hvor alt fra varme og el til dørlåse kan styres af en app. Hvis kontrol via en app virker for anstrengende, kan du trøste dig med, at computersystemerne snart er i stand til at styre det hele selv uden den mindste indblanding fra din side.

Netop det scenarie har de taget de første skridt til i Aarhus.

Her har bl.a. Grundfos investeret i det såkaldte levende laboratorium, Grundfos Kollegiet, på Aarhus Havn, hvor bl.a. Alexandra Instituttet arbejder med at indsamle data om de unge beboere ved hjælp af 4.000 sensorer.

De data bruger forskere til at udvikle ny teknologi, der skal regulere bl.a. varmen på kollegiet.

De opsamlede data viste forskerne, at nogle beboere brugte usædvanligt meget fjernvarme. Det undersøgte de og fandt frem til, at radiatorer var tændt under udluftning.

Det spildforbrug kan undgås, hvis systemerne selv er i stand til at regulere indeklima og varme, fortæller forsker ved Alexandra Instituttet Kaj Grønbech. Men hvis den type løsninger skal vinde frem, kræver det en omstilling hos brugerne, siger han:

»Hvis teknologien virkelig skal have lov at overtage f.eks. varmeregulering og elforbrug i hjemmet, skal beboerne være indforståede med, hvad de må og ikke må, hvis det virkelig skal batte.«

Det kommer bl.a. til udtryk ved kollegiets regel om, at beboerne ikke må åbne vinduerne, fordi bygningen via sensorer selv skal regulere indeklimaet på værelserne.

»Men hvis du cykler forbi kollegiet, vil du se, at mange vinduer står åbne,« siger han og påpeger, at den type vaner ikke ændres hen over natten.